Għall-SDG 9 "Tinbena infrastruttura reżiljenti, tiġi promossa industrijalizzazzjoni inklużiva u sostenibbli u titrawwem l-innovazzjoni ", il-Pjan ta’ Investiment ikopri investimenti strateġiċi f’oqsma ewlenin bħall-infrastruttura, ir-riċerka u l-innovazzjoni, kif ukoll fil-finanzjament ta’ riskju għal negozji żgħar. Il-Fondi Strutturali u ta' Investiment Ewropej ikopru wkoll l-investimenti fl-infrastruttura u fir-riċerka u fl-innovazzjoni. Il-Faċilità Nikkollegaw l-Ewropa qed tiffinanzja netwerks u infrastrutturi reżiljenti fit-trasport, fit-telekomunikazzjoni u fl-enerġija. Ir-riċerka u l-innovazzjoni, li jirfdu l-implimentazzjoni ta’ tista’ tgħid kull SDG, huma ffinanzjati permezz tal-Programm Qafas għar-Riċerka u l-Innovazzjoni (Orizzont 2020). It-Tabella ta’ Valutazzjoni tal-Innovazzjoni Ewropea tal-2016 għadha turi li l-prestazzjoni tal-UE qiegħda f’vantaġġ fuq bosta oħrajn u l-isfida hi li din il-pożizzjoni tinżamm.

Dan l-eżerċizzju ta’ mmappjar juri li l-politiki preżenti tal-UE jindirizzaw kull wieħed mis-17-il għan. L-istrateġija Ewropa 2020 għandha rwol importanti biex jiġu indirizzati bosta SDGs. Filwaqt li l-Ewropea tista’ turi kisbiet tajbin u progress lejn kull għan, se jkun hemm bżonn implimentazzjoni msaħħa u iktar azzjoni ffukata f’kull qasam biex l-Aġenda 2030 tiġi implimentata kollha kemm hi sal-2030.

Il-qafas ta’ monitoraġġ għall-ekonomija ċirkolari fl-Ewropa se jkun lest fl-2017. Sabiex jiżdied l-investiment fl-ekonomija ċirkolari, se tiġi mwaqqfa pjattaforma li ssostni l-finanzjament tal-ekonomija ċirkolari. Inizjattiva ġdida oħra fl-2017 se tkun strateġija komprensiva dwar il-plastik sabiex jittejbu l-ekonomija, il-kwalità u l-użu tar-riċiklaġġ u l-użu mill-ġdid tal-plastik u sabiex jitnaqqas il-ħrib tal-(mikro)plastik fl-ambjent. Din se tgħin lill-industrija Ewropea biex tiżviluppa l-plastik tal-futur, li jkun inqas dependenti fuq il-karburanti fossili u li joffru soluzzjonijiet għat-tnaqqis tat-tniġġis marittimu globali (SDG 14). Biex jiġi promoss l-użu mill-ġdid ta’ ilma mormi ttrattat, se jiġu stabbiliti rekwiżiti minimi għall-ilma użat mill-ġdid (SDG 6). Se tittieħed azzjoni dwar sistemi ta’ ikel sostenibbli u dwar il-prevenzjoni tal-ħela tal-ikel (SDG 12) permezz tal-Pjattaforma tal-UE dwar it-Telf ta’ Ikel u l-Ħela ta’ Ikel, biex isostnu l-mira tan-NU li l-ħela tal-ikel titnaqqas bin-nofs sal-2030. Hija ppjanata azzjoni ffukata biex jiġu ffaċilitati d-donazzjoni tal-ikel u l-użu sikur tal-ikel mhux tajjeb għall-konsum mill-bniedem għall-produzzjoni ta’ għalf tal-annimali kif ukoll immarkar aktar effettiv tad-data fuq l-ikel.

F’ambjent globali kompetittiv li fih l-UE ma għandhiex tikkompeti b’pagi baxxi, l-investiment f’edukazzjoni u f’taħriġ ta’ kwalità (SDG 4) u fiż-żgħażagħ huwa kruċjali sabiex jiġi żgurat tkabbir sostenibbli u inklużiv. Il-kompetenza ċentrali taqa’ taħt l-Istati Membri, iżda sabiex ikunu sostnuti, l-istrumenti kollha disponibbli fil-livell tal-UE bħal Erasmus+ u l-politika ta' koeżjoni jridu jiġu mmobilizzati bis-sħiħ. Il-prosperità u l-istil tal-ħajja tal-Ewropa huma msejsin fuq l-akbar assi tagħha: in-nies tagħha. Mill-2010 sal-2014, l-investiment fl-edukazzjoni u t-taħriġ naqas bi 2,5 % fl-UE kollha kemm hi. Investimenti intelliġenti li jtejbu l-kwalità tal-ħiliet u jsaħħu l-prestazzjoni tas-sistemi ta’ edukazzjoni huma essenzjali. Il-Kummissjoni se tindirizza l-modernizzazzjoni tal-edukazzjoni u l-kwalità tal-apprendistati u l-intraċċar aħjar tal-gradwati s-sena d-dieħla. Il-Garanzija għaż-Żgħażagħ se tissaħħaħ bħala għodda għall-investiment fiż-żgħażagħ, fil-ħiliet tagħhom u fl-ewwel passi fil-karriera tagħhom.

Id-dinja qed taffaċċa l-ogħla numru ta’ flussi ta’ refuġjati minn tmiem it-Tieni Gwerra Dinjija ’l hawn, b’iktar minn 65 miljun spostata b’mod furzat mad-dinja . F’dan il-kuntest, neħtieġu politika dwar il-migrazzjoni komprensiva ġdida, li tippromwovi l-kanali regolari u li tindirizza l-flussi ta’ migrazzjoni irregolari, u b’hekk issalva l-ħajjiet, tmantni d-dinjità tal-bniedem u tgħin li jiġi promoss it-tkabbir u titnaqqas l-inugwaljanza (pereżempju SDG 1 u 10). Il-ġestjoni tal-migrazzjoni hija responsabbiltà kondiviża, mhux biss fost l-Istati Membri tal-UE, iżda anki fir-rigward ta’ pajjiżi terzi ta’ tranżitu u oriġini. L-Aġenda Ewropea dwar il-Migrazzjoni u l-azzjonijiet ta' segwitu tagħha, fosthom il-Qafas ta’ Sħubija l-ġdid ma’ Pajjiżi Terzi , jipprovdu dan it-tip ta’ approċċ komprensiv imsejjes fir-rispett tad-drittijiet fundamentali, il-fiduċja, is-solidarjetà u r-responsabbiltà reċiproka .

2.3. L-Unjoni Ewropea bħala sieħeb globali impenjat għall-promozzjoni tal-Aġenda 2030

Il-viżjoni tal-Aġenda 2030 hija kompletament konsistenti mal-objettivi tal-azzjoni esterna tal-UE, inkluża l-ħidma favur l-iżvilupp sostenibbli. L-Istrateġija Globali għall-Politika Estera u ta’ Sigurtà tal-Unjoni Ewropea tistabbilixxi d-direzzjoni strateġika għall-azzjoni esterna tal-UE u tidentifika rabtiet ċari mal-Aġenda 2030. Din tisħaq fuq l-importanza ta’ approċċ komprensiv fl-azzjonijiet esterni tal-UE u l-ħtieġa għal approċċ integrat tal-UE sabiex jiżdied l-impatt tal-UE fit-tweġib għal kunflitti u kriżijiet vjolenti u fil-prevenzjoni tagħhom kif ukoll ta’ titjijb tal-koerenza bejn l-UE u l-Istati Membri tagħha. L-SDGs se jkunu dimensjoni transettorjali tax-xogħol kollu biex tinġieb ’il quddiem l-Istrateġija Globali. L-Istrateġija Globali tissottolinja li hemm rabta diretta bejn is-sigurtà u l-prosperità tagħna fir-reġjuni ta’ madwarna, fosthom il-pajjiżi tat-tkabbir u tal-viċinat tal-UE. B’mod simili għall-SDGs, il-promozzjoni tar-reżiljenza tal-istati u s-soċjetajiet f’kull livell hija mod kif tiġi l-istabbiltà u l-iżvilupp sostenibbli jiġu promossi globalment, filwaqt li jsaħħu s-sigurtà u l-prosperità tal-Ewropa stess.

Il-Politika tat-Tkabbir tal-UE se tkompli tiffoka l-isforzi fuq l-istat ta' dritt, inklużi s-sigurtà, id-drittijiet fundamentali, ir-riforma tal-amministrazzjoni pubblika u l-istituzzjonijiet demokratiċi, kif ukoll fuq il-kompetittività u l-iżvilupp ekonomiku. Dawn il-prinċipji fundamentali biex jiġu ssodisfati l-kriterji tas-sħubija ta’ Copenhagen u Madrid huma konsistenti għalkollox mal-prinċipji fundamentali tal-Aġenda 2030.

Il-Politika Ewropea tal-Viċinat riveduta (2015) introduċiet sħubijiet differenzjati mal-pajjiżi tal-viċinat, bl-istabbilizzazzjoni tkun l-għan ewlieni. Din tipprovdi lill-UE bl-għodod meħtieġa biex ikun hemm avviċinament ma’ pajjiżi sħab dwar is-sigurtà, il-bini ta’ reżiljenza, il-governanza tajba, id-demokrazija u d-drittijiet tal-bniedem, l-iżvilupp ekonomiku, il-konnettività, l-enerġija, il-migrazzjoni u l-mobilità, u għaldaqstant, din tappoġġa l-iżvilupp sostenibbli.

L-azzjoni tal-UE għandha rwol partikolari fl-appoġġ tal-prevenzjoni, tal-ġestjoni u tar-riżoluzzjoni tal-kriżijiet madwar id-dinja, bil-missjonijiet tagħha tal-Politika ta' Sigurtà u ta' Difiża Komuni, kontribuzzjoni finanzjarja sinifikanti għall-Faċilità għall-Paċi fl-Afrika u l-proposta riċenti ta’ appoġġ tal-bini ta' kapaċità għas-sigurtà u għall-iżvilupp fi ħdan il-qafas strateġiku l-ġdid għar-riforma tas-settur tas-sigurtà. L-UE se tippromwovi kunċett usa’ ta’ sigurtà, li jinkludi istituzzjonijiet inklużivi u responsabbli fil-livelli kollha.

L-UE tħaddem approċċ ibbażat fuq id-drittijiet għall-kooperazzjoni fl-iżvilupp, li l-implimentazzjoni tagħha hija kritika għat-twettiq tal-SDGs. Dan l-approċċ ikopri d-drittijiet kollha tal-bniedem u jippromwovi l-inklużjoni u l-parteċipazzjoni, in-nondiskriminazzjoni, l-ugwaljanza u l-ekwità, it-trasparenza u r-responsabbiltà. L-ugwaljanza bejn in-nisa u l-irġiel hija fil-qalba tal-valuri tal-UE u hija mnaqqxa fil-qafas legali u politiku tagħha. L-UE se tippromwovi d-drittijiet tan-nisa, l-ugwaljanza bejn in-nisa u l-irġiel u l-emanċipazzjoni tan-nisa u tat-tfajliet bħala prijorità fl-oqsma kollha tal-azzjoni esterna.

Il-politika tal-iżvilupp tal-UE għandha rwol ċentrali fl-implimentazzjoni tal-Aġenda 2030. Bħala l-akbar attur tal-iżvilupp fid-dinja, l-UE u l-Istati Membri tagħha għandhom impatt sinifikanti fuq il-kisba tal-SDGs madwar id-dinja. Din hija r-raġuni għaliex il-Kummissjoni, flimkien ma’ din il-Komunikazzjoni, qiegħda tippreżenta proposta għal Kunsens Ewropew ġdid dwar l-Iżvilupp, li jirrifletti l-approċċ olistiku tal-Aġenda 2030. Il-proposta għal Kunsens ġdid tfittex li tikseb l-objettiv primarju ta’ qerda tal-faqar billi tintegra b’mod sistematiku d-dimensjonijiet soċjali, ekonomiċi u ambjentali u t-tisħiħ tan-nisġiet bejn l-iżvilupp u s-sigurtà, kwistjonijiet umanitarji u tal-migrazzjoni.

Il-proposta għal Kunsens Ewropew ġdid tirrappreżenta wkoll bidla paradigmatika f’termini tal-mezzi ta’ implimentazzjoni. Din tmur lil hinn mill-enfasi tradizzjonali fuq l-għajnuna għall-iżvilupp internazzjonali biex timmobilizza l-fondi ferm ikbar meħtieġa biex jiġu ffinanzjati l-SDGs, billi tikkombina l-għajnuna flimkien ma’ riżorsi domestiċi u tingrana investimenti privati. Din tisħaq ukoll fuq ir-rwol ta’ politiki domestiċi u internazzjonali tajbin, inkluża l-koerenza tal-politiki. Il-Pjan ta' Investiment Estern Ewropew propost dan l-aħħar, li jibni fuq l-esperjenza b’suċċess tal-Pjan ta' Investiment għall-Ewropa, huwa eżempju tajjeb ta’ dan l-approċċ il-ġdid għall-mezzi ta’ implimentazzjoni.

Fil-proposta għal Kunsens Ewropew għall-Iżvilupp ġdid, il-Kummissjoni tipproponi mod ġdid kif taħdem ma’ pajjiżi sħab u flimkien mal-Istati Membri – minn programmazzjoni konġunta sa azzjonijiet konġunti – sabiex tiżgura koerenza u komplimentarjetà akbar, sabiex jiġu żgurati iktar koerenza, komplementarjetà u effettività. Hemm ukoll bżonn ċar li jitrawmu aktar sħubijiet differenzjati skont il-perkorsi u l-ħtiġijiet ta’ żvilupp tas-sħab tagħna – filwaqt li nżommu l-enfasi fuq l-ifqar u l-aktar vulnerabbli, filwaqt li nagħrfu wkoll l-importanza ta’ pajjiżi fil-fażi tal-iżvilupp aktar avvanzati għall-kisba tal-SDGs. Il-Komunikazzjoni dwar ir-relazzjonijiet futuri mal-Grupp ta’ Stati Afrikani, tal-Karibew u tal-Paċifiku rigward qafas wara dak ta’ Cotonou, adottata wkoll flimkien ma’ din il-Komunikazzjoni, hija eżempju tajjeb ta’ dan l-approċċ ta’ sħubijiet imfassla apposta.

L-assistenza umanitarja tal-UE għandha rwol importanti fl-għoti ta’ assistenza li ssalva l-ħajjiet u tikkontribwixxi għat-tnaqqis tal-vulnerabbiltà u għall-protezzjoni tad-dinjità tal-bniedem. Il-konċentrazzjoni ta’ faqar estrem u kroniku fi stati fraġli spiss tkompli titgħarraq biċ-ċikli rikorrenti ta’ diżastri naturali u kunflitti devastanti, li jirriżultaw f’sitwazzjonijiet umanitarji dejjem aktar serji, li jixħtu l-gwadanji fl-iżvilupp taħt theddida dejjem akbar u jaffettwaw b’mod negattiv l-istabbiltà ta’ reġjuni u ta’ soċjetajiet sħaħ. L-UE hija minn ta’ quddiem nett fil-bini ta’ reżiljenza tal-aktar komunitajiet vulnerabbli. Hija tistabilixxi t-triq għal azzjoni kollaborattiva aktar effettiva, billi tgħaqqad flimkien l-azzjoni umanitarja, il-kooperazzjoni għall-iżvilupp fit-tul u l-involviment politiku kurrenti, u b’hekk tikkontribwixxi għall-qerda tal-faqar.

Il-Politika kummerċjali tal-UE kif stipulat fil-Komunikazzjoni Kummerċ għal Kulħadd tappoġġa bis-sħiħ l-iżvilupp sostenibbli madwar id-dinja, b’mod partikolari billi tiffoka fuq ir-rabta bejn il-kummerċ u l-iżvilupp. Il-ftehimiet kummerċjali bħall-Ftehimiet ta' Sħubija Ekonomika u sistemi ta’ kummerċ bħal Kollox Ħlief Armi (Everything But Arms, EBA) u s-Sistema Ġeneralizzata ta’ Preferenzi Msaħħa (Generalised System of Preference, GSP+) jipprovdu appoġġ b'saħħtu għall-iżvilupp sostenibbli billi jorbtu l-kummerċ mal-iżvilupp u mal-governanza tajba.

L-impatt tal-UE barra mill-fruntieri tagħha mhuwiex limitat għall-aġenda tagħha tal-azzjoni esterna. Ħafna mill-politiki tal-UE b’dimensjoni domestika jikkontribwixxu għall-implimentazzjoni tal-Għanijiet ta’ Żvilupp Sostenibbli madwar id-dinja. Għaldaqstant, il-kisba ta’ koerenza fil-politiki kollha tal-UE hija kruċjali għall-kisba tal-SDGs. Il-koerenza fil-politiki għall-iżvilupp hija element essenzjali tar-rispons tal-UE għall-isfida ta’ żvilupp sostenibbli mnaqqxa fit-Trattati Ewropej. Proġetti konkreti bħall-interkonnessjonijiet tal-enerġija fl-Afrika u mal-Ewropa fir-reġjun tal-Mediterran, kif ukoll azzjoni tal-UE kontinwa favur ktajjen ta’ provvista globali sostenibbli, bħal fis-settur tal-għuda u l-ilbies, juru l-valur miżjud ta’ ħidma favur approċċ koerenti.

3. Kif l-UE se tmexxi ’l quddiem l-implimentazzjoni tal-Aġenda 2030

3.1. Governanza